將去曹南連得江晁書因歎存沒諸友遂成長韻
作者：呂本中
朝代：宋

paragraphs: 西風脱殘暑，我病不自聊。
吏舍少還往，亦復長蓬蒿。
欣然脱帽去，念此非一朝。
陽翟未遽往，寧陵虚見招。
初無食息地，未免柴水勞。
故人數遺書，尚有江與晁。
窮途感節義，俗耳受風騷。
向來相知人，昔盛今寂寥。
落日送汪謝，荒小留老饒。
關侯最傑立，亦以膏自燒。
後生有向子，更盡兒女嬌。
出門天奪之，不令上雲霄。
坐看朋友淚，未減春秋褒。
怪我但羸疾，悮蒙風雨搖。
日月費奔走，文章勤琢雕。
會須領妻子，更欲投吾曹。
耆舊喚歸隱，諸公憐久要。
出同赴鷄黍，歸但守簞瓢。
相將訪雲山，所至雜漁樵。
還當古渡口，卧聽西江潮。